Η περιπέτεια της Ασημένιας φλόγας

Η περιπέτεια της Ασημένιας φλόγας (αγγλικός τίτλος: The Adventure of Silver Blaze) είναι ένα από τα πενήντα έξι διηγήματα του Άρθουρ Κόναν Ντόιλ με ήρωα τον ντετέκτιβ Σέρλοκ Χολμς. Δημοσιεύθηκε για πρώτη φορά στο βρετανικό περιοδικό The Strand τον Δεκέμβριο του 1892 και είναι το πρώτο διήγημα της συλλογής Οι αναμνήσεις του Σέρλοκ Χολμς που κυκλοφόρησε το 1894.

Η πλοκή επικεντρώνεται στην εξαφάνιση του ομώνυμου αλόγου ιπποδρομιών την παραμονή μιας σημαντικής κούρσας και στη δολοφονία του εκπαιδευτή του. Η ιστορία διακρίνεται για το ατμοσφαιρικό σκηνικό της νοτιοδυτικής Αγγλίας και το αθλητικό περιβάλλον της ύστερης βικτωριανής εποχής. Ο Σέρλοκ Χολμς έλυσε την υπόθεση όχι ανακαλύπτοντας κάποιο στοιχείο, αλλά εντοπίζοντας την απουσία του.

Συγγραφή 

 Για τον τίτλο και το όνομα του αλόγου, ο  Άρθουρ Κόναν Ντόιλ εμπνεύστηκε από τα ονόματα δύο πραγματικών αλόγων κούρσας, το Silvio και το St Blaise, που κέρδισαν αντίστοιχα στις ιπποδρομίες του Ντέρμπι 1887 και του 1883.
 Αυτό είναι το μόνο διήγημα στο οποίο ο Χολμς φοράει το διάσημο καπέλο του, που περιγράφεται ως «ταξιδιωτικό καπέλο με αυτιά».

Υπόθεση 

Ο Σέρλοκ Χολμς και ο πιστός του φίλος δρ. Γουάτσον ταξιδεύουν στο Ντάρτμουρ στη νοτιοδυτική Αγγλία με τρένο για να ερευνήσουν την εξαφάνιση του αλόγου ιπποδρομίας Ασημένια φλόγα και τη δολοφονία του εκπαιδευτή του Τζον Στρέικερ, μετά από έκκληση του ιδιοκτήτη του αλόγου συνταγματάρχη Ρος. Ο επιθεωρητής Γκρέγκορι της Σκότλαντ Γιαρντ έχει αναλάβει την υπόθεση και αρχικά υποπτεύεται και συλλαμβάνει τον Φιτζρόι Σίμσον, έναν νεαρό πράκτορα στοιχημάτων από το Λονδίνο, που βρέθηκε στην περιοχή και η γραβάτα του βρέθηκε στα χέρια του θύματος. 

Ο Χολμς γρήγορα ανακαλύπτει ότι ο Σίμπσον δεν είχε καμία σχέση με τη δολοφονία ή την εξαφάνιση του αλόγου αλλά βρισκόταν στην περιοχή για να συγκεντρώσει πληροφορίες για τα στοιχήματα και την γραβάτα του την έχασε. Ο Χολμς και ο Γουάτσον ακολουθώντας τα ίχνη που άφησε το άλογο που είχε απαχθεί μέσα στη θυελλώδη νύχτα, το βρίσκουν στους στάβλους του γείτονα και αντίπαλου Σίλας Μπράουν, ο οποίος το είχε βρει να περιπλανιέται στους βάλτους και το είχε κρύψει. Ο Χολμς και ο Γουάτσον επιστρέφουν στο Λονδίνο χωρίς να διερευνηθεί περαιτέρω ο φόνος.

Την ημέρα των ιπποδρομιών, στον οποίο η Ασημένια φλόγα ήταν στο πρόγραμμα να αγωνισθεί ως φαβορί, οι Χολμς, Γουάτσον και Ρος συναντιούνται. Ο Ρος έκπληκτος ανακαλύπτει ότι η Ασημένια φλόγα συμμετέχει στον αγώνα και μάλιστα κερδίζει. Δεν αναγνωρίζει το άλογό του στην αρχή, αλλά ο Χολμς εξηγεί ότι ο αντίπαλός του Μπράουν έχει βάψει το χαρακτηριστικό λευκό κεφάλι και τα πόδια του αλόγου σκούρα για να το καμουφλάρει. 

Απομένει μόνο ο φόνος του Τζον Στρέικερ, τον οποίο ο Χολμς εξιχνιάζει αμέσως καθώς ανακάλυψε ότι ο Στρέικερ έκανε διπλή ζωή και είχε χρεωθεί για τα έξοδα μιας ερωμένης με ακριβά γούστα στο Λονδίνο. Για να βγάλει χρήματα, ο Στρέικερ είχε συνωμοτήσει εναντίον του εργοδότη του και πόνταρε μεγάλα χρηματικά ποσά σε ένα άλλο άλογο. Στη συνέχεια προσπάθησε να προκαλέσει με ένα μαχαίρι έναν ελαφρύ τραυματισμό σε ένα πόδι της Ασημένιας φλόγας, καθιστώντας το ζώο, που ήταν το φαβορί στον αγώνα, προσωρινά χωλό. Ωστόσο, το άλογο, διαισθανόμενο ότι κάτι δεν πήγαινε καλά, πανικοβλήθηκε και κλώτσησε τον εκπαιδευτή στο κεφάλι. Ο Στρέικερ πέφτοντας, μαχαιρώθηκε μόνος του.

Το στοιχείο 
Σ' αυτό το διήγημα ο Σέρλοκ Χολμς βρίσκει παράξενο και αποκαλυπτικό το γεγονός ότι ο σκύλος δεν γάβγισε κατά τη διάρκεια της νύχτας που απήγαγαν το άλογο και συμπεραίνει ότι ο ένοχος ήταν κάποιος που ο σκύλος γνώριζε καλά, μια παρατήρηση που επαναχρησιμοποιήθηκε συχνά στη μεταγενέστερη αστυνομική λογοτεχνία.

Κινηματογραφικές διασκευές 

 Το διήγημα διασκευάστηκε για πρώτη φορά στον κινηματογράφο το 1923 στη σειρά βωβών ταινιών μικρού μήκους εμπνευσμένες από τις έρευνες του Σέρλοκ Χολμς, με τον Άιλ Νόργουντ στον ρόλο του ντετέκτιβ.
 Το 1937, το διήγημα διασκευάστηκε σε ταινία μεγάλου μήκους στη βρετανική ταινία Silver Blaze με τον Άρθουρ Γουόντνερ στον ρόλο του ντετέκτιβ.
 Στη συνέχεια, η ιστορία διασκευάστηκε το 1977 για τη βρετανική τηλεόραση, με τον τίτλο Silver Blaze, για ένα επεισόδιο της σειράς iTV Sunday Night Drama, όπου ο Κρίστοφερ Πλάμερ υποδύεται τον Σέρλοκ Χολμς.
 Το Silver Blaze διασκευάστηκε πάλι για την τηλεόραση το 1988 ως επεισόδιο της Επιστροφής του Σέρλοκ Χολμς, μιας σειρά στην οποία τον Χολμς υποδύεται ο Τζέρεμι Μπρετ.

Μετάφραση στα ελληνικά 

 Η ασημένια φλόγα, στα Άπαντα του Σέρλοκ Χολμς, μετάφραση: Ερρίκος Μπαρτζινόπουλος, εκδόσεις Σύγχρονοι Ορίζοντες, 2005, στον Β' τόμο.

 Η ασημένια φλόγα, μετάφραση: Φανή Γαϊδατζή, εφημερίδα Καθημερινή, 2010

Εξωτερικοί σύνδεσμοι 

 Σέρλοκ Χολμς: Η ασημένια φλόγα (1988) ελληνικοί υπότιτλοι
 Η ασημένια φλόγα, ηχητικό βιβλίο

Παραπομπές 
 

Οι αναμνήσεις του Σέρλοκ Χολμς